དེ་རིང་ཀྲུང་གོ་གུང་ཁྲན་ཏང་རྒྱལ་ཡོངས་འཐུས་མི་ཚོགས་ཆེན་ཐེངས་བཅུ་དགུ་པ་པེ་ཅིང་དུ་གཟབ་རྒྱས་ངང་འགོ་ཚུགས་ཤིང་།ད་རེས་ཀྱི་ཚོགས་འདུ་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པའི་རྒྱལ་ཁ་ཕུ་ཐག་གཅོད་པའི་དུས་མཚམས་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་འཕེལ་རྒྱས་གཏོང་བའི་འགག་རྩའི་དུས་སུ་འཚོགས་པའི་ཤིན་ཏུ་གལ་འགངས་ཆེ་བའི་ཚོགས་ཆེན་ཞིག་ཡིན་པས།རང་རེའི་ཏང་གིས་དར་ཆ་གང་ཞིག་སྒྲེང་དགོས་པ་དང་།ལམ་གང་ཞིག་ཏུ་སྐྱོད་དགོས་པ།བསམ་པའི་ཉམས་འགྱུར་ཅི་འདྲ་ཞིག་སྟོན་དགོས་པ།ལོ་རྒྱུས་ཀྱི་ལས་འགན་གང་འདྲ་ཞིག་འཁུར་དགོས་པ།འབད་འཐབ་ཀྱི་དམིགས་ཚད་ཅི་འདྲ་ཞིག་སྒྲུབ་དགོས་པ་བཅས་ཁྱབ་བསྒྲགས་ཁ་གསལ་བྱ་རྒྱུ་ཡིན་པ་མ་ཟད།སྤྱི་ཡོངས་རང་བཞིན་དང་།འཐབ་ཇུས་རང་བཞིན།སྔ་བལྟས་ཕྱི་བསམ་གྱི་རང་བཞིན་བཅས་ལྡན་པའི་བྱ་སྤྱོད་ཀྱི་རྩ་འཛིན་ཡང་འདོན་རྒྱུ་རེད།ད་ཐེངས་ཀྱི་ཚོགས་ཆེན་ཡག་པོ་འཚོག་རྒྱུ་དེ་ཏང་དང་རྒྱལ་ཁབ་ཀྱི་བྱ་གཞག་སྔ་འཛིན་ཕྱི་གཏོད་བྱ་རྒྱུ་དང་།ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་མདུན་ལམ་དང་ལས་དབང་།ཆེས་རྒྱ་ཆེའི་མི་དམངས་ཀྱི་རྩ་བའི་ཁེ་ཕན་བཅས་དང་འབྲེལ་བ་ཡོད་ལ།ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པའི་རྒྱལ་ཁ་ཕུ་ཐག་གཅོད་པ་དང་།ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རྒྱལ་ཁ་རླབས་ཆེན་ལེན་པ།ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བཅས་བྱེད་པར་ཆབ་སྲིད་ཀྱི་དོན་སྙིང་དང་།རིགས་པའི་གཞུང་ལུགས་ཀྱི་དོན་སྙིང་།ལག་ལེན་གྱི་དོན་སྙིང་བཅས་གལ་ཆེན་ལྡན་ཡོད།